作者:劉辰翁
標題:六州歌頭
內容:向來人道，真個勝周公。燕然眇。浯溪小。萬世功。再建隆。十五年宇宙，宮中膺。堂中伴。翻虎鼠，搏鸇雀，覆蛇龍。鶴髮龐眉，憔悴空山久，來上東封。便一朝符瑞，四十萬人同。說甚東風。怕西風。甚邊塵起，漁陽慘。霓裳斷。廣寒宮。青樓杳。朱門悄。鏡湖空。裡湖通。大纛高牙去，人不見，港重重。斜陽外，芳草碧，落花紅。拋盡黃金無計，方知道、前此和戎。但千年傳說，夜半一聲銅。何面江東。